《和光亭》
宋代·郭印

竹里徜徉了，花开也一过。
桃杏东风浅，海棠春意多。
华丽岂不好，达人要同和。
青青与红红，相去能几何。
况兹十二法，净秽本同科。
而彼世间愚，妄想分臼窠。
我昔早闻道，随流挹其波。
照镜靦功业，素发从蹉跎。
林下既逍遥，尘中亦婆娑。
不妨唤天女，来伴老维摩。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。